1.Uvod in ozadje

Svet je zaprosil Komisijo, naj vsaka tri leta poroča o napredku pri izvajanju priporočila Sveta o spodbujanju zdravju koristnih telesnih dejavnosti (HEPA) v različnih sektorjih (v nadaljnjem besedilu: priporočilo Sveta), sprejetega novembra 2013, in o njegovi dodani vrednosti. To poročilo zajema obdobje 2014–2016.

Večina ljudi v Evropi ne dosega minimalne stopnje telesne dejavnosti, ki jo priporoča Svetovna zdravstvena organizacija (SZO). Premalo telesno aktivni so zlasti ljudje s šibkejšim socialno-ekonomskim ozadjem, etnične manjšine in invalidi. Države članice EU so priznale potrebo po spodbujanju politik HEPA na nacionalni ravni in koristi ukrepanja na ravni EU, kar je leta 2013 pripeljalo do sprejetja priporočila Sveta o HEPA, ki je temeljil na predlogu Komisije. Svet je nedavno sprejel sklepe o spodbujanju motoričnih spretnosti otrok ter telesnih in športnih dejavnosti za otroke. Države članice je pozval, naj z izvajanjem medsektorskih politik, na primer v izobraževalnem, mladinskem in zdravstvenem sektorju, ozaveščajo o koristih redne telesne dejavnosti od zgodnjega otroštva naprej ter otroke spodbujajo k večji dejavnosti.

Priporočilo Sveta spodbuja države članice EU, naj delujejo medsektorsko ter v nacionalne strategije in akcijske načrte vključijo področja politik, kot so šport, zdravje, izobraževanje, okolje in promet. Države članice tudi spodbuja, naj tesno sodelujejo med seboj in s Komisijo prek redne izmenjave informacij in najboljših praks. Svet je poleg tega ugotovil, da so bile bolj zanesljive in pravočasne informacije o stanju po vsej EU bistvene za podporo oblikovanju nacionalnih in regionalnih politik, zato je predlagal okvir za spremljanje, ki temelji na smernicah EU o telesni dejavnosti (okvir za spremljanje HEPA).

2.Metoda

Okvir za spremljanje HEPA je sestavljen iz 23 kazalnikov, ki pokrivajo različna tematska področja, pomembna za HEPA: mednarodna priporočila in smernice o telesni dejavnosti, medsektorski pristop, šport, zdravje, izobraževanje, okolje (vključno z urbanističnim načrtovanjem in javno varnostjo), delovno okolje, starejše državljane, vrednotenje in ozaveščenost javnosti.

Priporočilo Sveta je vsako državo članico EU pozvalo, naj imenuje nacionalno informacijsko točko za telesno dejavnost, ki bo usklajevala zbiranje informacij, namenjenih okviru za spremljanje HEPA na nacionalni ravni. Vseh 28 držav članic EU je do srede leta 2014 imenovalo informacijske točke in oktobra 2014 je bila v Rimu vzpostavljena mreža informacijskih točk za telesno dejavnost. Podatki, namenjeni okviru za spremljanje HEPA, so bili zbrani leta 2015, v sodelovanju s SZO. Mreža se je ob podpori Komisije sestala januarja 2015 in junija 2015, da bi si izmenjali informacije o težavah, ki so se pojavile, in se o njih pogovorili, ter aprila 2016 in septembra 2016, da bi razpravljali o pridobljenih spoznanjih in prihodnjih krogih zbiranja podatkov.

Komisija je poleg tega sodelovala s konzorcijem raziskovalcev, ki ga je vodila Univerza v Erlangnu-Nürnbergu (Nemčija), da bi informacijskim točkam zagotovila pomoč pri okviru za spremljanje HEPA. Konzorcij je opravil tudi neodvisno oceno okvira za spremljanje in postopka (študija HEPA). V okviru te študije je bila v več državah opravljena posebna analiza stanja, da bi zbrali povratne informacije, pridobljena spoznanja in predloge v zvezi z izvajanjem okvira za spremljanje HEPA ter Komisiji predložili priporočila za izboljšanje različnih elementov okvira za spremljanje in podpore državam članicam.

To poročilo o napredku temelji na prispevkih držav članic, ki so bili prejeti predvsem prek mreže informacijskih točk za telesno dejavnost, in SZO. Poročilo gradi na navedeni študiji HEPA.

3.Podatkovna baza SZO o prehrani, debelosti in telesni dejavnosti (NOPA) ter informativni listi držav o HEPA

Vsi podatki, zbrani prek okvira za spremljanje HEPA, so bili vneseni v obstoječo evropsko podatkovno bazo SZO o prehrani, debelosti in telesni dejavnosti (NOPA). Glavne sestavine podatkovne baze NOPA so epidemiološki podatki in podatki o razširjenosti, ukrepi politike ter dobre prakse, povezane s prehrano, debelostjo in telesno dejavnostjo. Komisija je podprla možnost, da SZO nadalje razvije dele podatkovne baze, ki se nanašajo na telesno dejavnost, da bi bazo prilagodili okviru za spremljanje HEPA in izboljšali uporabniški vmesnik.

Komisija je podprla Regionalni urad SZO za Evropo pri zbiranju prispevkov držav članic za informativne liste držav o HEPA in z njim pri tem tesno sodelovala. Ti informativni listi so bili objavljeni septembra 2015 med Evropskim tednom športa. Predstavljajo pregled HEPA po posamičnih državah (vključno z dobrimi praksami) ter vključujejo analizo trendov HEPA in stanja v EU. Regionalni urad SZO za Evropo je poročal, da so bili maja 2016 informativni listi držav med 20 najbolj iskanimi proizvodi na spletni strani SZO.

4.Razvoj politike glede HEPA in izvajanje na nacionalni ravni

V tem prvem krogu zbiranja podatkov znotraj okvira za spremljanje HEPA je v raziskavi o izvajanju 23 kazalnikov sodelovalo 27 od 28 držav članic EU. Zbrani podatki zagotavljajo dober pregled nad stanjem spodbujanja HEPA v EU. Dobiti jih je mogoče v podatkovni bazi NOPA Svetovne zdravstvene organizacije. Pregled je zagotovljen v informativnih listih držav članic o telesni dejavnosti, ki sta jih objavila Regionalni urad SZO za Evropo in Komisija.

Potem ko je bilo novembra 2013 sprejeto priporočilo Sveta, je vseh 27 držav, ki so sodelovale v raziskavi, razvilo nacionalne politike ali akcijske načrte za enega ali več sektorjev, ki jih zajema okvir za spremljanje HEPA. Države članice so zlasti sprejele nove politike v sektorjih športa (13 držav članic), zdravja (10 držav članic), izobraževanja (8 držav članic), okolja, urbanističnega načrtovanja in javne varnosti (vključno s prometom; 3 države članice) ter starejših državljanov (3 države članice). Vendar so se mnogi od 152 sporočenih politik in akcijskih načrtov začeli že pred sprejetjem priporočila Sveta.

Kazalnik velja za izvedenega, ko je država članica uvedla politiko ali program, ki se z zadevnim kazalnikom spremlja. Okvir za spremljanje ima 23 kazalnikov; 23 držav je izvedlo 10 ali več kazalnikov, medtem ko jih je pet izvedlo 20 ali več. Le ena država je v celoti obravnavala in izvedla vseh 23 kazalnikov okvira za spremljanje. Omeniti je treba, da je samo sedem držav izvedlo politike, ki zajemajo vsa tematska področja okvira za spremljanje.

Spodnja slika kaže število kazalnikov, izvedenih v 27 državah članicah EU.